De 3 zile, pământul de sub un bloc din Braşov a început să se surpe, iar într-unul dintre colţurile blocului s-a căscat deja o groapă adâncă de peste patru metri. Experţii Inspectoratului de stat în construcţii au evaluat astăzi clădirea şi au decis ca toţi cei 21 de locatari să fie evacuaţi.

Locatarii blocului din cartierul brașovean Răcădău au început să-și facă bagajele și să plece. Cei care nu se vor muta la rude și prieteni, au acceptat oferta primăriei de a locui pentru un timp în căminul pentru persoane vârstnice.

În blocul afectat sunt 20 de apartamente, dintre care 16 sunt locuite de 21 de persoane.

Autoritățile au instituit stare de alertă după ce s-a stabilit că imobilul este în pericol să se prăbușească.